Page:Ludus Coventriae (1841).djvu/58



Introitus Noe.

Noe. God of his goodnesse and of grace grounde, By whoys gloryous power alle thyng is wrought, In whom alle vertu plentevously is ffounde, Withowtyn whos wyl may be ryth nought; Thy servauntes save, Lord, fro synful sownde, In wyl, in werk, in dede, and in thouht; Oure welth in woo lete nevyr be fownde, Us help, Lord, from synne that we be in brought, Lord God fful of myght! Noe, seres, my name is knowe, My wyff and my chyldere here on rowe, To God we pray with hert ful lowe, To plese hym in his syght.

In me Noe, the secunde age Indede begynnyth, as I ȝow say; Afftyr Adam, withoutyn langage, The secunde fadyr am I in fay. But men of levyng be so owtrage, Bothe be nyght and eke be day, That lesse than synne the soner swage, God wyl be vengyd on us sum way, Indede. Ther may no man go ther owte, But synne regnyth in every rowte, In every place rownde abowte Cursydnes doth sprynge and sprede.